作者:黃機
標題:沁園春
內容:日過西窗，客枕夢迴，庭空放衙。記海棠洞裡，泥金寶斝，酴醿架下，油壁鈿車。醉墨題詩，薔薇露重，滿壁飛鴉行整斜。爭知道，向如今漂泊，望斷天涯。小桃一半蒸霞。更兩岸垂楊渾未花。便解貂貰酒，消磨春恨，量珠買笑、酬答年華。對面青山，招之不至，說與浮雲休苦遮。山深處，見炊煙又起，知有人家。